# MC900352050[1]בע"ה

# עבודת סיכום מזמורי תהילים

א. קראי את הקטעים הבאים, המתארים את מהותו של ספר תהילים וכתבי במילותייך מה כה מיוחד בספר זה.

# הקדמת המלבי"ם (רבי מאיר לייבוש בן יחיאל מיכל ויזר) לספר תהילים:

 בית קדש הקדשים בית האוצר היקר הזה, מלא יקר כל קדש, מלא הדר כל כבוד ועוז, אוצר בתוכו כל מחמדנו אשר היו לנו מימי קדם, בעוד רוח השיר חי בפי שרי קדש, בעוד התנוסס רוח ה' על נעים זמירות ישראל עלי הגיון בכנור, בהיכלו כבוד אומר כלו, תהלות ותפלות, שירות וזמירות, אבני חפץ ופנינים, שוהם יקר ומטמונים, הון עתק ומכמונים, מאוצר המלך החסיד משיח אלהי יעקב, אשר שר לה' ואשר אליו התפלל בעת רעה צאן מרעיתו, ובעת רעה צאן עמו, בצר ובטוב לו, עד התפלה האחרונה אשר התפלל לפני מותו אחרי משח את שלמה בנו לשבת על כסא ה' למלך תחתיו, שאז נאמר כלו תפלות דוד בן ישי (סי' ע"ב), בין אשר התפלל על עצמו, בין אשר התפלל על הכלל, בין אשר התפלל על ענין מיוחד, בין אשר היה מתפלל תמיד, כל אלה אסף וחבר לעת זקנתו בספר מיוחד שיהיו מוכנים לצורך הנהגת המתבודד - כל אדם יחזה בו, כל תפלה וכל תחנה, כל הודאה וכל תהלה, על כל דבר ועל כל ענין, צוקה או תשועה, צרה או רוחה, אשר יהיה ליחיד או לרבים, בתהלוכות העתים ומסבות הזמן הסוער על כל עוברי ים החיים בהמון משבריו ושאון גליו:

**פיבל מלצר פני ספר תהילים:**

מהו סוד החיוניות הנצחית של ספר קטן זה? מהו סוד הקשר האינטימי שבינינו ובין הספר הזה, אשר לא נתרופף במשך אלפים בשנים, בחלוף עידנים ובהמיר זמנים?... מי צפן קסם הרעננות במילים אלה? מה סוד התחדשותן הנצחית בלבבות הדורות ובלבו של אדם מישראל?

... קודם כל: ספר תהילים הוא ספר האדם. האדם בעל שאר הרוח, בעל רוח הקודש... בעוד שברוב ספרי התנ"ך מדבר ה' אל האדם, הרי בספר תהילים מדבר האדם אל ה'...

אדם הניגש אל הספר הזה... אם יש לו עין רואה ואוזן שומעת ולב מבין, תתקפנו ההרגשה: אין זו אלא רוח הקודש, נשמת החיים אשר נופחה באדם ע"י הבורא אשר בראו בצלמו. מי שאמר "אחת שאלתי מאת ה' אותה אבקש: שבתי בבית ה' כל ימי חיי... ושבתי בבית ה' לאורך ימים"- לא רק שאל וביקש קרבת אלוקים אלא גם השיגה והרגיש בה.

... כך היה הספר הזה לספרו של אדם מישראל, לספרו של עם ישראל. לספר החיים, החיים עד העולם.

ב. לפנייך רשימת הפרקים שלמדנו. עלייך לקרוא שוב את הפרקים ואת סיכומי השיעורים שלמדנו על כל פרק, ולתת לכל פרק כותרת שתתמצת ותביע בבהירות את הנושא/ים המרכזי בו הוא עוסק.

פרק כג'

פרק ל'

פרק צב

פרק ק"ז

פרק קכ"א

פרק קכ"ב

פרק קכ"ו

פרק ק"ל

ג. בחרי שני פרקים שאת מוצאת ביניהם קשר כלשהו. (השלמה, ניגוד, השוואה, כלל ופרט, דמיון ועוד) כתבי בקצרה **סיכום** של כל אחד מהפרקים שבחרת והסבירי **מהו הקשר** שאת מוצאת ביניהם.

ד. בלימוד המזמורים השונים ראינו כי ספר תהילים כתוב כשירה, שירת קודש, ולכן צורת הכתיבה שלו מאופיינת בריבוי אמצעים אומנותיים ושיריים המוסיפים ליופיים של המזמורים ולמשמעותם העמוקה.

לפנייך רשימה של אמצעים אומנותיים, עלייך לתת דוגמא אחת לכל אמצעי אומנותי, מתוך המזמורים שלמדנו:

1. תקבולת פשוטה

2. תקבולת כיאסטית

3. דימוי

4. משל

5. מעבר בין גופים (מדיבור בגוף ראשון לדיבור בגוף שני וכד').

ה. קראי את שני המקורות הבאים, שהם תורות חסידיות שאמר רבי נחמן מברסלב.

1. הסבירי במילותייך את דבריו לגבי ספר תהילים.

2. רשות: בחרי מזמור אחד מבין המזמורים שלמדנו, ונסי להתפלל אותו בצורה שעליה ממליץ רבי נחמן, כלומר נסי "למצוא את עצמך" במזמור ולאמרו כאילו נאמר עלייך ועל התמודדויות שאת מכירה מחייך.

3. כעת כתבי כמה משפטים על תחושותייך ומחשבותייך בעקבות התנסות זאת. אם לא עשית את ההצעה בסעיף 2 כתבי את מחשבותייך על הצעתו של רבי נחמן: מה מעוררת בך הצעתו, שאלות המתעוררות בך לאורה, מה יכול לעזור ליישומה וכד'.

**רבי נחמן מברסלב, ליקוטי מוהר"ן עג**

מִי שֶׁרוֹצֶה לִזְכּוֹת לִתְשׁוּבָה, יִהְיֶה רָגִיל בַּאֲמִירַת תְּהִלִּים, כִּי אֲמִירַת תְּהִלִּים מְסֻגָּל לִתְשׁוּבָה. ... וְעִקָּר הַתְּשׁוּבָה שֶׁל דָּוִד הַמֶּלֶךְ הוּא סֵפֶר תְּהִלִּים, שֶׁאֲמָרוֹ בְּהִתְעוֹרְרוּת גָּדוֹל מְאֹד וּבְרוּחַ - הַקֹּדֶשׁ, עַד שֶׁכָּל אֶחָד וְאֶחָד כְּפִי מַה שֶּׁהוּא יָכוֹל לִמְצֹא אֶת עַצְמוֹ בְּתוֹךְ סֵפֶר תְּהִלִּים, וְלִזְכּוֹת לִתְשׁוּבָה עַל - יְדֵי אֲמִירַת תְּהִלִּים כַּנַּ"ל:

**רבי נחמן מברסלב, ליקוטי מוהר"ן קא**

וְכֵן אֲמִירַת תְּהִלִּים וְכַיּוֹצֵא צָרִיךְ לִרְאוֹת, שֶׁיִּמְצָא אֶת עַצְמוֹ בְּתוֹךְ כָּל מִזְמוֹרֵי תְּהִלִּים וּבְתוֹךְ כָּל הַתְּחִנּוֹת וּבַקָּשׁוֹת וּסְלִיחוֹת וְכַיּוֹצֵא. וּבְקַל בִּפְשִׁיטוּת בְּלִי חָכְמוֹת יְכוֹלִין לִמְצֹא אֶת עַצְמוֹ בְּתוֹךְ כָּל הַתְּחִנּוֹת וּבַקָּשׁוֹת, וּבִפְרָט בִּתְהִלִּים, שֶׁנֶּאֱמַר בִּשְׁבִיל כְּלַל יִשְׂרָאֵל, בִּשְׁבִיל כָּל אֶחָד וְאֶחָד בִּפְרָט. וְכָל אָדָם כָּל מִלְחֲמוֹת הַיֵּצֶר שֶׁיֵּשׁ עָלָיו וְכָל מַה שֶּׁנַּעֲשֶׂה עִמּוֹ, הַכֹּל מְבֹאָר וּמְפֹרָשׁ בִּתְהִלִּים, כִּי עִקָּרוֹ נֶאֱמַר עַל מִלְחֲמוֹת הַיֵּצֶר הָרָע וְחֵילוֹתָיו, שֶׁהֵם עִקָּר הָאוֹיְבִים וְהַשֹּוֹנְאִים שֶׁל הָאָדָם, שֶׁרוֹצִים לְמָנְעוֹ מִדֶּרֶךְ הַחַיִּים וּלְהוֹרִידוֹ לִשְׁאוֹל תַּחְתִּיּוֹת, חַס וְשָׁלוֹם, אִם לֹא יִשְׁמֹר עַצְמוֹ מֵהֶם. וְרַק עַל עִנְיַן מִלְחָמָה זֹאת נִתְיַסֵּד כָּל סֵפֶר תְּהִלִּים. כִּי עִקָּר כְּלָל וְשֹׁרֶשׁ וִיסוֹד שֶׁל כָּל הָעֵצוֹת לְהִתְקָרֵב לְהַשֵּׁם יִתְבָּרַךְ, הוּא רַק אֲמִירַת תְּהִלִּים וּשְׁאָרֵי תְּחִנּוֹת וּבַקָּשׁוֹת וְהִתְבּוֹדְדוּת, לְפָרֵשׁ שִׂיחָתוֹ בֵּינוֹ לְבֵין קוֹנוֹ, לְבַקֵּשׁ מִלְּפָנָיו, שֶׁיְּקָרְבֵהוּ לַעֲבוֹדָתוֹ יִתְבָּרַךְ, וְרַק עַל - יְדֵי - זֶה זוֹכִין לְנַצֵּחַ הַמִּלְחָמָה אִם יִהְיֶה חָזָק וְאַמִּיץ מְאֹד תָּמִיד לְהַעְתִּיר וּלְהִתְפַּלֵּל וּלְהִתְחַנֵּן לִפְנֵי הַשֵּׁם יִתְבָּרַךְ תָּמִיד, יִהְיֶה אֵיךְ שֶׁיִּהְיֶה, אָז בְּוַדַּאי יְנַצֵּח הַמִּלְחָמָה. אַשְׁרֵי לוֹ. כָּךְ הֵבַנּוּ מִדִּבְרֵי רַבֵּנוּ, זִכְרוֹנוֹ לִבְרָכָה:

ו. עלייך ליצור תמונה (בציור, צילום, קולאז' וכד') שתביע רעיון אחד העולה מאחד המזמורים שלמדנו.

לתמונה עלייך לצרף פיסקה בה תסבירי את הרעיון שרצית להביע. עלייך לבסס את דברייך על הפסוקים ועל דבריהם של שני פרשנים לפחות.

![MC900250343[1]]()**בהצלחה רבה!**

**שתזכי ללמוד תורה**

**מתוך שמחה ואהבה!**

**מחוון:**

שאלות א' – ה': 15 נק' לכל שאלה, סה"כ 75 נקודות. הניקוד יינתן על תשובה מלאה המשקפת לימוד, הבנה והעמקה.

שאלה ו' : 25 נקודות. הניקוד יינתן על תוצר שניכרת השקעה ביצירתו- בחשיבה ובעשייה וכן פיסקה מלווה המעידה על תהליך למידה מעמיק.

יש להגיש את העבודה עד תאריך.... לא יתקבלו עבודות לאחר תאריך זה.